b"\n_START_ARTICLE_\nWWE Championship\n_START_PARAGRAPH_\nWWE World Heavyweight Championship er en VM-titel inden for wrestling i World Wrestling Entertainment (WWE), der har eksisteret under en r\xc3\xa6kke forskellige navne siden 1963.  _NEWLINE_I 1963 blev VM-titlen etableret under navnet WWWF World Heavyweight Championship, da WWE (dengang under navnet World Wide Wrestling Federation (WWWF)) afbr\xc3\xb8d samarbejdet med paraplyorganisationen National Wrestling Alliance (NWA), der ellers kronede \xc3\xa9n samlet verdensmester for de fleste wrestlingorganisationer i USA, for at etablere sin egen VM-titel og krone sin egen verdensmester.  _NEWLINE_Siden 1963 har VM-titlen skiftet navn adskillige gange, og den oplevede verdensomsp\xc3\xa6ndende succes i 1980'erne under navnet WWF Heavyweight Championship og i slutningen af 1990'erne under navnet WWF Championship. Fra 2001 til 2002 var den regerende verdensmester samtidig ogs\xc3\xa5 den ubestridte verdensmester inden for wrestling. Det skete, efter WWE's st\xc3\xb8rste konkurrenter, World Championship Wrestling (WCW) og Extreme Championship Wrestling (ECW) gik konkurs og blev opk\xc3\xb8bt af WWE. I 2002 etablerede WWE en ny VM-titel, WWE World Heavyweight Championship, og WWE opererede i mere end et \xc3\xa5rti med to VM-titler (WWE Championship og WWE's World Heavyweight Championship), indtil de blev forenet under et nyt navn, WWE World Heavyweight Championship i december 2013. _NEWLINE_I l\xc3\xb8bet af de mere end 50 \xc3\xa5r WWE's mest prestigefyldte titel har eksisteret, har en lang r\xc3\xa6kke af WWE's st\xc3\xb8rste og mest succesrige stjerner b\xc3\xa5ret VM-b\xc3\xa6ltet, heriblandt Bruno Sammartino, Hulk Hogan, Andr\xc3\xa9 the Giant, Randy Savage, Ultimate Warrior, The Undertaker, Ric Flair, Bret Hart, Steve Austin, The Rock, John Cena og Randy Orton. Bruno Sammartino har holdt titlen i flest dage i tr\xc3\xa6k og sammenlagt, mens John Cena har vundet b\xc3\xa6ltet flest gange.\n_START_SECTION_\nOprindelse\n_START_PARAGRAPH_\nTitlen blev introduceret d. 29. april 1963, hvor Buddy Rogers blev den f\xc3\xb8rste regerende mester. Titlen blev dog etableret efter en r\xc3\xa6kke begivenheder, der fandt sted i National Wrestling Alliance (NWA) i 1950'erne. Dengang fungerede Capitol Wrestling Corporation (CWC) som et datterselskab til NWA, og CWC havde andel i driften af NWA. I denne periode var Buddy Rogers indehaver af NWA World Heavyweight Championship og var derfor verdensmester i NWA og alle NWA's medlemmer, heriblandt CWC. Rogers blev besejret d. 24. januar af Lou Thesz, og Thesz blev derfor NWA-verdensmester. CWC var utilfredse med resultatet af VM-titelkampen og valgte at forlade NWA. Organisationen blev i stedet for kendt som World Wide Wrestling Federation (WWWF). WWWF etablerede en ny VM-titel inden for wrestling, WWWF World Heavyweight Championship, og det lykkedes Buddy Rogers at besejre Antonino Rocca i finalen i en VM-titelturnering i Rio de Janerio, Brasilien. _NEWLINE_WWWF bevarede dog visse forbindelser til NWA, og de to organisationer afviklede en r\xc3\xa6kke kampe, hvor organisationernes verdensmestre m\xc3\xb8dtes. Det kunne lade sig g\xc3\xb8re, fordi NWA ikke fik en anden wrestlingorganistion til at overtage WWWF's territorium. I 1979 skiftede WWWF navn til World Wrestling Federation (WWF), og VM-titlen skiftede derfor navn til WWF Heavyweight Championship. I 1983 br\xc3\xb8d WWF officielt enhver forbindelse til NWA, fordi WWF havde store planer om at udvide dets territorium fra New York-omr\xc3\xa5det til hele USA. Titlen skiftede i 1990 navn til WWF Championship.\n_START_SECTION_\nFremspring\n_START_PARAGRAPH_\nI 1991 blev en ny VM-titel, WCW World Heavyweight Championship, etableret af en anden af NWA's medlemmer, World Championship Wrestling (WCW). WCW-titlen skulle supplere NWA-titlen. I 1993 valgte WCW helt at forlade NWA og blev en seri\xc3\xb8s konkurrent til WWF, der havde opn\xc3\xa5et mainstream-succes verden over i 1980'erne med verdensmestre som fx Hulk Hogan, Randy Savage, Andr\xc3\xa9 the Giant og Ultimate Warrior. I midten og slutningen af 1990'erne oplevede b\xc3\xa5de WWF og WCW igen enorm mainstream-succes, og de to organisationer startede en seerkrig mandag aften p\xc3\xa5 amerikansk tv, der fik navnet Monday Night Wars. Trods dominans af WCW fra 1996 til 1998 var det WWF, der trak sig sejrigt ud af seerkrigen, og WCW gik konkurs i 2001. I marts 2001 blev WCW opk\xc3\xb8bt af WWF, som derfor fik adgang til WCW's massive videobibliotek, en r\xc3\xa6kke wrestlere og WCW's titler. I december 2001 blev de to organisationers VM-titler, WCW World Heavyweight Championship og WWF Championship, forenet til \xc3\xa9n ubestridt VM-titel. Chris Jericho blev den f\xc3\xb8rste til at vinde WWF Undisputed Championship, som var den direkte efterf\xc3\xb8lger til WWF Championship.\n_START_SECTION_\nDen ubestridte VM-titel\n_START_PARAGRAPH_\nMed k\xc3\xb8bet af WCW havde WWF i 2002 fordoblet antallet af wrestlere i organisationen, og derfor valgte WWF at opdele wrestlerne p\xc3\xa5 to brands \xe2\x80\x93 RAW og SmackDown. De to brands fik sine navne efter WWF's to faste ugentlige tv-programmer. Hvert brand fik sine egne titler, wrestlere, kommentatorer og ledere. Denne opdeling fik navnet Brand Extension. _NEWLINE_I maj 2002 skiftede WWF navn til World Wrestling Entertainment (WWE), og organisationens VM-titel skiftede derfor ogs\xc3\xa5 navn til WWE Undisputed Championship. I mods\xc3\xa6tning til andre titler i WWE var WWE Undisputed Championship ikke tilknyttet et specifikt brand, og wrestlere fra b\xc3\xa5de RAW og SmackDown kunne udfordre den regerende verdensmester. Kort tid efter skrev SmackDown dog kontrakt med den regerende verdensmester Brock Lesnar, og Lesnar fik lov til kun at forsvare titlen p\xc3\xa5 SmackDown. Det efterlod RAW uden en VM-titel, og i september 2002 blev WWE's World Heavyweight Championship etableret. Som f\xc3\xb8lge heraf skiftede WWE's originale VM-titel igen navn \xe2\x80\x93 denne gang til WWE Championship._NEWLINE_WWE opererede i mere end et \xc3\xa5rti med to VM-titler. Titlerne blev dog forenet i december 2013 under det nye navn WWE World Heavyweight Championship."